Vermeende aanlyn swendelaar by kerk vasgetrek | Maroela Media
Omotese Ebor (Foto: Verskaf)
'n Vrou wat na bewering 'n slagoffer uit R1,9 miljoen bedrieg het in 'n aanlyn romanse-bedrogspul, is Sondag in Sandton in Johannesburg tydens 'n kerkdiens in hegtenis geneem.
Volgens kapt. Ndivhuwo Mulamu, woordvoerder van die Valke, het die slagoffer 'n moontlike romantiese maat, ene Allen Grey, aanlyn ontmoet en het hulle van Desember 2016 tot Januarie 2018 op dié manier 'n verhouding gehad.
Grey, 'n vrou wie se regte naam Omotese Ebor is, het haar as 'n kwansuise vooraanstaande Wes-Kaapse sakeman voorgedoen.
Die 40-jarige Ebor, ook bekend as Tessy, het kort nadat die twee aanlyn ontmoet het, by die slagoffer begin geld leen.
Die vrou het uiteindelik sowat R1,9 miljoen vir Ebor – as Grey – geleen nadat dié aangevoer het dat sy eie bankrekeninge in 'n kuberaanval geteiken is, sê Mulamu.
"Die geld is na bewering na verskeie bankrekeninge oorbetaal, waaronder R857 000 in Ebor se sakebankrekening."
Fortune Nomfusi (Foto: Verskaf)
Die vrou het snuf in die neus begin kry en 'n klag by die Valke aanhangig gemaak, waarna die eenheid vir ernstige handelsmisdaad die saak ondersoek het.
Die owerhede het lasbriewe vir die verskillende betrokkenes bekom en 'n multidissiplinêre operasie van stapel gestuur om hulle aan te keer.
Ebor is tydens 'n kerkdiens wat sy bygewoon het, in hegtenis geneem. Sy word van bedrog en geldwassery aangekla en het Woensdag in die Palm Ridge-handelsmisdaadhof verskyn.
Nog 'n vermeende betrokkene by die bedrogspul, Fortune Nomfusi (31), is vroeër vanjaar in Khayelitsha in die Wes-Kaap op soortgelyke aanklagte in hegtenis geneem. Sy is sedertdien op borgtog van R3 000 vrygelaat.
Genl.maj. Ebrahim Kadwa, provinsiale hoof van die Valke in Gauteng, het die ondersoekspan geloof vir hul toewyding om die vermeende swendelaars vas te trek.
Nomfusi en Ebor sal na verwagting Vrydag weer saam in die hof verskyn.
Bek-en-klouseer het boere 'baie bekommerd'
LOL borgtog van R3000, sy is weg soos laas maand se salris…. Hoe dom om soveel geld te leen vir iemand wat jy nie eers ken nie???
Ja nee mens moet regtig niks tussen die ore he om soveel geld vir iemand te "leen" wat jy nie eers ken nie! Daai gesig spreek boekdele "SKELM"